ข้อมูลสรุป

บริษัท ประชาอาภรณ์ จำกัด(มหาชน) เป็นผู้ผลิตสิ่งทอและเครื่องนุ่งห่ม ประเภท เสื้อผ้าบุรุษ สตรี
เด็ก และชุดว่ายน้ำ ตั้งแต่ปี 2523 โดยผลิตสินค้าภายใต้เครื่องหมายการค้าสากล (
International Brand ) ที่ได้รับลิขสิทธิ์และเครื่องหมายการค้าของบริษัท ( House Brand )
เช่น Arrow Lacoste Elle Arena Bsc Stream line และ Primo linea เป็นต้น
ปัจจุบันบริษัทมีทุนจดทะเบียนและทุนชำระแล้วจำนวน 96 ล้านบาท และมีพนักงานจำนวน 1,397 คน
บริษัทมีฐานการผลิตแห่งแรกที่กรุงเทพ ฯ
ต่อมาได้ขยายกำลังการผลิตไปยังส่วนภูมิภาคโดยก่อตั้งโรงงานอีก 3 สาขา คือ สาขาจังหวัดลำพูน
สาขาสวนอุตสาหกรรมเครือสหพัฒน์ฯ กบินทร์บุรี จังหวัดปราจีนบุรี
และสาขา0นิคมอุตสาหกรรมเวลโกรว์ จังหวัดฉะเชิงเทรา ซึ่งได้รับการส่งเสริมการลงทุน(BOI)
ทั้ง 3 สาขา บริษัทได้นำเทคโนโลยีและเครื่องจักรที่ทันสมัยเข้ามาใช้ในกระบวนการผลิต
พร้อมทั้งมีการพัฒนาฝีมือแรงงาน เพิ่มพูนความรู้ในการปฏิบัติงานอย่างต่อเนื่อง
เพื่อให้ได้สินค้าที่มีคุณภาพมาตรฐานในทุกสาขา

บริษัทมุ่งมั่นดำเนินธุรกิจสิ่งทอและเครื่องนุ่งห่มซึ่งเป็นธุรกิจหลักที่มีความชำนาญ
โดยได้ขยายการลงทุนโรงถักผ้ายืดและเสื้อผ้าสำเร็จรูปที่สาขากบินทร์บุรีในปลายปี 2549
เริ่มก่อสร้างอาคารโรงงานในปี 2550 และเริ่มดำเนินการผลิตในเดือน ธันวาคม 2550
โดยมีวัตถุประสงค์ เพื่อให้ผลิตภัณฑ์เกิดความหลากหลาย มีคุณสมบัติพิเศษที่แตกต่างจากตลาด
สามารถตอบสนองความต้องการที่ไม่หยุดนิ่งและให้ผู้บริโภคมีคุณภาพชีวิตที่ดีขึ้น
นอกจากนี้บริษัทได้มุ่งพัฒนาศักยภาพของพนักงานในทุกระดับอย่างต่อเนื่อง
เพื่อรองรับการขยายตัวขององค์กร
ส่งเสริมให้ผู้บริหารระดับสูงและผู้บังคับบัญชาสูงสุดของทุกหน่วยงานมีภาวะความเป็นผู้นำให้มีความคิดสร้างสรรค์
มีความคิดริเริ่มใหม่ๆ กล้าคิดนอกกรอบ
เพื่อร่วมกันเสริมสร้างให้องค์กรของเราเป็นองค์กรที่มีคุณภาพ

สำหรับผลการดำเนินงานในปี 2550 บริษัทมีรายได้จากการขาย 1,268.55 ล้านบาท ลดลงจากปี
2549 ร้อยละ 2.77 กำไรสุทธิ 161.50 ล้านบาท ลดลงร้อยละ 11.11 ซึ่งปี 2550
ต้นทุนการดำเนินธุรกิจทั้งทางตรงและทางอ้อมปรับตัวสูงขึ้น จากปัจจัยราคาน้ำมัน ค่าขนส่ง
ค่าจ้างแรงงาน ราคาวัตถุดิบ ที่ปรับตัวสูงขึ้น แต่การบริโภคชะลอตัวลง
ส่งผลให้ผลการดำเนินงานของบริษัทปรับลดลง
อย่างไรก็ตามบริษัทได้ดำเนินการด้วยความระมัดระวัง รอบคอบ
โดยมุ่งเน้นพัฒนาประสิทธิภาพการผลิต ลดต้นทุนการดำเนินงาน
สร้างความมีส่วนร่วมในการประหยัดและลดค่าใช้จ่ายที่ไม่จำเป็นในทุกด้าน พร้อมขยายฐานตลาดใหม่
ทั้งนี้คณะกรรมการได้ตระหนักถึงความสำคัญในการสร้างประโยชน์สูงสุดต่อผู้มีส่วนได้เสีย
จึงมีมติเห็นสมควรเสนอที่ประชุมสามัญผู้ถือหุ้นครั้งที่ 29 ในวันที่ 22 เมษายน 2551
เพื่ออนุมัติการจ่ายเงินปันผลทั้งปี ในอัตราหุ้นละ 0.83 บาท ซึ่งคิดเป็นร้อยละ 49.34
ของกำไรสุทธิ โดยบริษัทได้มีการจ่ายเงินปันผลระหว่างกาลไปแล้ว ในอัตราหุ้นละ 0.40 บาท
(BOI) เมื่อวันที่ 12 ธันวาคม 2550 และจะจ่ายเงินปันผลงวดสุดท้ายในอัตราหุ้นละ 0.43 บาท
(NON-BOI) ในวันที่ 16 พฤษภาคม 2551

ด้านการบริหารจัดการองค์กร
คณะกรรมการบริษัทและผู้บริหารได้น้อมนำปรัชญาเศรษฐกิจพอเพียงมาเป็นแนวทางในการบริหารองค์กรอย่างต่อเนื่อง
และยึดมั่นในการบริหารจัดการตามหลักการกำกับดูแลกิจการที่ดีอย่างเคร่งครัด
เพื่อให้เกิดประโยชน์สูงสุดแก่ผู้มีส่วนได้เสียอย่างยั่งยืนในระยะยาว
ซึ่งมีการปลูกฝังหลักการทำงานตามหลักบรรษัทภิบาลให้แก่พนักงานทั่วทั้งองค์กร
รวมถึงการปลูกฝังวัฒนธรรมองค์กรของบริษัท ซึ่งประกอบด้วย พนักงานต้องยึดมั่นในความซื่อสัตย์
สุจริต มีคุณธรรม ผลิตสินค้าต้องมุ่งเน้นคุณภาพและราคาที่เป็นธรรม
และคำนึงถึงผู้มีส่วนได้เสียด้วยการมุ่งมั่นสร้างผลตอบแทนที่ความเหมาะสมและเป็นธรรม
ทั้งนี้บริษัทยังตระหนักถึงความสำคัญของการมีส่วนร่วมในการพัฒนาสังคมและสิ่งแวดล้อม
ควบคู่ไปกับการดำเนินธุรกิจของบริษัทอย่างต่อเนื่อง
ซึ่งการประสานประโยชน์ทางธุรกิจและสังคมเช่นนี้ จะทำให้บริษัทเป็นองค์กรที่มีคุณค่าของสังคม